Obavijest za roditelje!

**Poštovani roditelji,**

**na kraju smo nastavne godine 2021./2022. Nastava završava u utorak, 21. lipnja 2022. godine.**

**Važne obavijesti:**

**OCJENE NA KRAJU NASTAVNE GODINE**

Uspjeh redovnih učenika prati se i ocjenjuje tijekom nastavne godine, a učenici se ocjenjuju iz svakog nastavnog predmeta i iz vladanja.

Na osnovi **praćenja i vrednovanja** tijekom nastavne godine zaključnu ocjenu **iz nastavnog** **predmeta** utvrđuje **učitelj**, odnosno nastavnik nastavnog predmeta, a **ocjenu iz vladanja** **Razredno vijeće** na prijedlog razrednika.

Zaključna je ocjena iz nastavnog predmeta izraz postignute razine učenikovih kompetencija ostvarenosti odgojno-obrazovnih ishoda u nastavnome predmetu/području i rezultat ukupnoga procesa vrednovanja tijekom nastavne godine, a izvodi se temeljem elemenata vrednovanja.

Učenik ili roditelj koji nije zadovoljan zaključenom ocjenom iz pojedinog nastavnog predmeta ima pravo u roku od dva dana od završetka nastavne godine podnijeti zahtjev Učiteljskom vijeću radi polaganja ispita pred povjerenstvom.

Polaganje ispita pred povjerenstvom provodi se u roku od dva dana od dana podnošenja zahtjeva.

Učenik ili roditelj koji nije zadovoljan ocjenom iz vladanja može u roku od dva dana od završetka nastavne godine podnijeti zahtjev Učiteljskom vijeću radi preispitivanja ocjene. Odluka o ocjeni iz vladanja Učiteljskog vijeća je konačna.

Za učenika koji na kraju nastavne godine ima ocjenu nedovoljan (1) iz najviše dva nastavna predmeta, škola je dužna organizirati pomoć u učenju i nadoknađivanju znanja dopunskim nastavnim radom koji je učenik dužan pohađati.

**UDŽBENICI I DRUGI OBRAZOVNI MATERIJALI**

Roditelji učenika, prilikom preuzimanja na početku školske godine, potpisali su izjavu da su preuzeli udžbenike te da će ih na kraju nastavne godine, odnosno prije isteka nastavne godine u slučaju preseljenja učenika u drugu školu, vratiti u uporabnom stanju.

Ako učenici izgube ili zbog nepažljivog postupanja onemoguće ponovno korištenje udžbenika predviđenih za višegodišnje korištenje, dužni su nadoknaditi štetu u iznosu od 50% kataloške cijene udžbenika. Sredstva koja škola na ovaj način dobije predstavljaju namjenski prihod i mogu se iskoristiti za naknadni dokup udžbenika, ako za to postoji potreba, ili se krajem tekuće godine vraćaju u Državni proračun. (*Neki su udžbenici oštećeni zbog višegodišnjeg korištenja, a ne zbog nepažnje učenika, što će se uzeti u obzir te se neće od učenika tražiti nadoknada štete*.)

Učenik koji ne vrati udžbenike koje je zadužio prethodne školske godine, odnosno ne nadoknadi štetu, neće moći zadužiti udžbenike za novu školsku godinu.

Za  školsku godinu 2022./2023. učenici će dobiti udžbenike prvoga dana nastave**.**

Vraćanje udžbenika

Na kraju nastavne godine 2021./2022. vraćaju se udžbenici:

1. razred – udžbenik iz Vjeronauka i Glazbene kulture
2. razred – udžbenik iz Vjeronauka i Glazbene kulture
3. razred – udžbenik iz Vjeronauka i Glazbene kulture
4. razred – udžbenik iz Vjeronauka i Glazbene kulture
5. razred – vraćaju se svi udžbenici osim udžbenika iz Engleskog i Njemačkog jezika
6. razred – vraćaju se svi udžbenici osim udžbenika iz Engleskog i Njemačkog jezika
7. razred – vraćaju se svi udžbenici osim udžbenika iz Engleskog i Njemačkog jezika
8. razred – vraćaju se svi udžbenici osim udžbenika iz Engleskog i Njemačkog jezika te Geografije

Drugi obrazovni materijali (radne bilježnice, mape, nastavni listići…)

Općina Starigrad, Starigrad Paklenica će, s ciljem potpore standardu roditelja, i sljedeće školske godine učenicima Osnovne škole Starigrad osigurati sredstva za nabavu DRUGIH OBRAZOVNIH MATERIJALA. Njih će nabavljati Škola, a učenici će ih dobiti prvoga dana nastave.

Škola će do 15. srpnja na svojim stranicama objaviti koje su obrazovne materijale učitelji izabrali.

**TABLETI**

Učenici 8. razreda dužni su vratiti tablete. Ostali učenici ne moraju vraćati tablete, nego ih spremiti i sačuvati za korištenje u idućoj školskoj godini**.**

**IZBORNA NASTAVA**

Uključivanje u pohađanje nastave izbornih predmeta

Učenik bira izborni predmet ili izborne predmete pri upisu u 1. razred ili najkasnije do 30. lipnja tekuće školske godine za iduću školsku godinu.

* Učenici 1. razreda do 30. lipnja 2022. godine moraju se izjasniti (roditelji će popuniti obrazac suglasnosti) za uključivanje u pohađanje nastave ranog učenja **Njemačkog jezika**, izborne nastave **Vjeronauka** i izborne nastave **Informatike.**
* Učenici **3. razreda** do 30. lipnja 2022. godine morajuse izjasniti (roditelji će popuniti obrazac suglasnosti) za uključivanje u pohađanje izborne nastave **Njemačkog jezika**.
* Učenici **6. razreda** do 30. lipnja 2022. godine moraju se izjasniti (roditelji će popuniti obrazac suglasnosti) za uključivanje u pohađanje izborne nastave **Informatike.**

Prestanak pohađanja nastave izbornih predmeta

Predmeti koji se izvode izborno obvezni su tijekom cijele školske godine za sve učenike koji se za njih opredijele.

Učenik može prestati pohađati nastavu izbornog predmeta **nakon pisanog zahtjeva roditelja** učenika koji se mora dostaviti Učiteljskom vijeću nakon završetka nastavne godine, a **najkasnije do 30. lipnja** tekuće školske godine za iduću školsku godinu.

Pisani zahtjev nalazi se na poveznici [Zahtjev za ispis iz izbornog predmeta](http://os-starigrad-paklenica.skole.hr/Obrasci?news_hk=5488&news_id=1287&mshow=1046#mod_news)

**PODJELA SVJEDODŽBI**

29. lipnja 2022. u 10.00 sati za učenike 8. razreda

1. srpnja 2022. u 8.00 sati za učenike od 5. do 7. razreda i Područni odjel Tribanj Kruščica

1. srpnja 2022. u 9.00 sati za učenike od 1. do 4. razreda

**PRIJEVOZ**

Za učenike 8. razreda 29. lipnja 2021.

ŠIBULJINA 9.30 SATI

SELINE 9.50 SATI

Za učenike od 5. do 7. razreda 1. srpnja 2021.

MARIJA MAGDALENA 7.15 SATI

​KRAPIĆI 7.30 SATI

SELINE 7.45 SATI

Za učenike od 1. do 4. razreda 1.srpnja 2021.

SELINE 8,35 SATI

KRAPIĆI 8,50 SATI

Svim učenicima želim ugodne i tople ljetne dane i odmor od školskih obveza!

Opraštamo se od učenika osmog razreda, generacije koju ćemo dugo pamtiti po zajedništvu, prijateljstvu i odnosu prema drugima, što kao primjer ostavljaju mlađim generacijama.

Vama, roditelji, zahvaljujem na podršci, strpljenju, razumijevanju i suradnji!

Nastava u školskoj godini 2022./2023. počinje 5. rujna 2022. godine.

**Ravnateljica**

**Jadranka Marasović, dipl. pedagog**